Lilja Rannveig Sigurgeirsdóttir skrifar 17. maí 2016 07:00 Stöðug umræða er um húsnæðisvandamál stúdenta og barnafjölskyldna , enda er staða þeirra grafalvarleg . En á sama tíma er annar hópur í stöðugri húsnæðisleit en er hvergi í forgangi . Þetta er ungt fólk sem flytur af landsbyggðinni til að stunda nám í einhverjum af þrettán framhaldsskólum höfuðborgarsvæðisins . Á höfuðborgarsvæðinu er mesta fjölbreytni landsins í náms - og vinnuframboði og því vel skiljanlegt að unglingar leiti þangað til að fara í framhaldsskóla . Að byrja í framhaldsskóla er mikil breyting . Breytingin er enn meiri fyrir þá sem neyðast til þess að flytja frá fjölskyldu sinni til að stunda það nám sem þeir vilja . Sem betur fer eru heimavistir og nemendagarðar um allt land þar sem nemendur geta búið sér til heimili út skólagönguna . Nema það er ekki í boði á höfuðborgarsvæðinu . Allar lausnir á húsnæðisvanda ungs fólks beinast að barnafólki og háskólafólki . Það þýðir að ef ungmenni vill stunda nám á höfuðborgarsvæðinu þá eru miklar líkur á því að húsnæðisvandamál hefjist á sextánda aldursári . Sumir eru þó heppnir . Ættingjar eða vinafólk gætu boðist til að hýsa nemann út skólagönguna . Svo er bara að krossa fingur um að sambúðin verði góð en það er ekki sjálfgefið . Þeir sem geta ekki leitað til ættingja verða að leigja á almennum markaði . Sú staða er algengust . Dæmi eru um einstaklinga sem leggja ekki í þessar aðstæður og þurfa því að hætta við að stunda nám á höfuðborgarsvæðinu . Því tel ég að heimavist á höfuðborgarsvæðinu sé skref í rétta átt til að betrumbæta stöðu aðfluttra framhaldsskólanema . Á Íslandi eru 12 heimavistir fyrir framhaldsskólanema en engin þeirra er á höfuðborgarsvæðinu . Nemandi á höfuðborgarsvæðinu á betri möguleika á því að stunda nám hvar sem er á landinu heldur en nemandi af landsbyggðinni að stunda nám á höfuðborgarsvæðinu . Nemendur á Íslandi hafa rétt á því að stunda nám þar sem þeir vilja á grundvelli jafnréttislaga . Ég skora á stjórnvöld að leysa þennan vanda . Þessi grein birtist fyrst í Fréttablaðinu þann 17. maí .